ועדת הכלכלה, כנסת 18, פרוטוקול מספר 903, 2012-07-03 13:00

כרמל שאמה-הכהן: צהריים טובים.

כרמל שאמה-הכהן: אנחנו פותחים את הדיון בהצעת חוק הספנות (ימאים) (תיקון מס' 6), התש"ע-201-0 – בקשת שר התחבורה, התשתיות הלאומיות והבטיחות בדרכים לדיון מחדש ודיון מחדש בסעיף 1(2) לעניין הגדרת "כלי שיט שאינו משמש למטרות מסחריות".

כרמל שאמה-הכהן: הבקשה מאושרת.

כרמל שאמה-הכהן: מה אתם צריכים?

בילי בירון: קודם כל, אני מבקשת להודות לוועדה שזימנה אותנו כל כך מהר.

בילי בירון: באמת תודה רבה, זה בהחלט מקדם את הצעת החוק הזאת.

בילי בירון: אדוני, בדיון הקודם במסגרת הגדרת צוות נדרשנו להגדיר גם כלי שיט המשמש למטרות מסחריות, וההגדרה שאושרה זה לעניין מטרות מסחריות – מטרות הקבועות ברישיון השיט של כלי השיט.

בילי בירון: לאחר הדיון התברר שיש לנו קושי מקצועי משום שברישיון שיט שניתן לכלי שיט מה שנקרא גדולים, שאורכם למעלה מ-24 מטר בכלל לא מצוין ייעוד כלי שיט.

בילי בירון: ולו נותרנו עם אותה הגדרה שאושרה בדיון הקודם זה היה מביא לכך שכל כלי השיט המסחריים שהדין המשמעתי לגביהם נקבע כבר לפני שנים רבות בחוק ספנות ימאים, היה משתנה הדין המשמעתי שחל עליהם, ולכך כמובן לא היתה כוונתנו ולא היתה כוונת הוועדה.

בילי בירון: זה פשוט היה קושי מהותי שנובע מעניין טכני לצורך העניין.

בילי בירון: ולכן, אנחנו חוזרים לוועדה המכובדת עם הצעה להגדיר כלי שיט המשמש למטרות מסחריות.

בילי בירון: אני אקרא את ההצעה של השר: "כלי שיט המשמש למטרות מסחריות – כלי שאינו משמש למטרות פרטיות".

בילי בירון: והגדרת "כלי שיט המשמש למטרות פרטיות – כלי שיט שאורכו עד 24 מטרים המשמש למטרות ספורט או פנאי והמוגדר ברישיון השיט שלו לייעוד פרטי נוסעים".

כרמל שאמה-הכהן: האם יש למישהו הערות להגדרה?

איתי עצמון: כן.

איתי עצמון: יש לי כמה הערות.

איתי עצמון: קודם כל, לגבי רישיון שיט.

איתי עצמון: אין לנו הגדרה בחוק ואנחנו פשוט נגדיר את הרישיון הזה כרישיון שניתן לפי פקודת הנמלים כי אני מבין שהוא ניתן לפי תקנות הנמלים בטיחות השיט.

איתי עצמון: שנית, השאלה היא האם יש עוד מטרות פרטיות מעבר למטרות ספורט או פנאי.

איתי עצמון: כלומר, ברגע שאנחנו כותבים המשמש למטרות ספורט או פנאי אנחנו תוחמים את עצמנו אך ורק למטרות האלה.

איתי עצמון: אולי כדאי להסמיך את השר באישור הוועדה לקבוע מטרות פרטיות נוספות לעניין זה.

כרמל שאמה-הכהן: מה יכול להיות חוץ מספורט?

איתי עצמון: מטרות פרטיות יכולות להיות - - -

כרמל שאמה-הכהן: הכול נכנס בפנאי.

איתי עצמון: כדי שלא נצטרך אחר כך לעבור שלוש קריאות לתקן דבר כזה פעוט.

כרמל שאמה-הכהן: טוב.

איתי עצמון: הערה שלישית לגבי "ייעוד פרטי נוסעים".

איתי עצמון: התיבה הזאת לקוחה מהתוספת לתקנות בטיחות השיט.

איתי עצמון: גם כאן אני חושב שמאחר והתוספת הזאת יכולה להשתנות, וכדי שלא נצטרך לשנות בחקיקה ראשית את התיבה הזאת, אולי כדאי להגדיר הגדרה יותר מהותית בדיוק למה אתם מתכוונים ולכתוב את זה כך, ולא לאמץ את התיבה מהתקנות.

כרמל שאמה-הכהן: האם יש התנגדות להערות היועץ המשפטי?

בילי בירון: לא, מקובל.

איתי עצמון: נאמר שכלי שיט שמשמש למטרות פרטיות יהיה כלי שיט שאורכו עד 24 מטרים, משמש למטרות ספורט, פנאי או מטרה אחרת שקבע השר באישור הוועדה כאשר מדובר על שימושים שלא בתמורה.

איתי עצמון: אולי כדאי גם להסמיך את השר לקבוע כי ייעוד כלי שיט שנקבע, הוגדר ברישיון השיט שלו, שאת הייעוד הזה יראו כמטרה פרטית לעניין זה.

איתי עצמון: כלומר, שהשר יוכל לקבוע בתקנות שייעוד פרטי נוסעים.

איתי עצמון: לדוגמה, יהיה מטרה פרטית לעניין ההגדרה הזאת.

בילי בירון: כלי שיט המשמש למטרות פרטיות.

איתי עצמון: אם מקובל על אדוני.

כרמל שאמה-הכהן: אושר.

כרמל שאמה-הכהן: בעד – פה אחד הצעת חוק הספנות (ימאים) (תיקון מס' 6), התש"ע-2012 - בקשת שר התחבורה, התשתיות הלאומיות בדרכים לדיון מחדש ודיון מחדש בסעיף 1(2) לעניין הגדרת "כלי שיט שאינו משמש למטרות מסחריות", אושרה.

כרמל שאמה-הכהן: הדיון נעול.